b'\n_START_ARTICLE_\nOperacija Opera\n_START_PARAGRAPH_\nOperacija Opera (tudi operacija Babilon) je bila izraelska letalska operacija, ki je bila izvedena 7. junija 1981. Juri\xc5\xa1na in lovska letala izraelskega vojnega letalstva so napadla ira\xc5\xa1ki jedrski reaktor Osirak in ga uni\xc4\x8dila.\n_START_SECTION_\nPredhodno dogajanje\n_START_PARAGRAPH_\nPotem ko je v Iraku prevzela oblast stranka Baas, so v tajnosti za\xc4\x8deli raz\xc5\xa1irjati obstoje\xc4\x8di jedrski program z namenom voja\xc5\xa1ke uporabe. V ta namen so v 70. letih 20. stoletja kupili francoski jedrski reaktor Osirak in okoli 12,4 kg 93\xc2\xa0% urana U-236._NEWLINE_Izraelska obve\xc5\xa1\xc4\x8devalna slu\xc5\xbeba Mosad je leta 1978 obvestila izraelsko vlado glede mo\xc5\xbenega razvoja ira\xc5\xa1kega jedrskega oro\xc5\xbeja. \xc5\xbde naslednje leto (6. aprila 1979) je Mosad izvedel sabota\xc5\xbeo med proizvodnjo jeder reaktorjev v francoskem mestu Toulon; sabota\xc5\xbea je v precej\xc5\xa1ni meri po\xc5\xa1kodovala jedri, a so ju Ira\xc4\x8dani vseeno prevzeli na lastno odgovornost, saj bi \xc4\x8dakanje na novi jedri zavrlo program za nadaljnji dve leti._NEWLINE_Zato je izraelska vlada pod vodstvom Menachema Begina za\xc4\x8dela razmi\xc5\xa1ljati o mo\xc5\xbenosti voja\xc5\xa1ke operacije, ki bi uni\xc4\x8dila jedrski reaktor, \xc5\xa1e preden bi ga pognali. Ker bi bila kopenska operacija pretvegana (uporaba specialnih sil) zaradi velike oddaljenosti (dobrih 1.000 km), so se odlo\xc4\x8dili za letalski napad.\n_START_SECTION_\nOperacija\n_START_PARAGRAPH_\n7. julija 1981 je izraelska vlada izdala ukaz za izvr\xc5\xa1itev operacije Opera._NEWLINE_Ob 16.00 letala vzletijo iz letalske baze Etzion in \xc4\x8dez pet minut preletijo Rde\xc4\x8de morje. Ker kr\xc5\xa1ijo jordanski in savdski zra\xc4\x8dni prostor in da se izognejo radarski detekciji, letijo le 30 m nad pu\xc5\xa1\xc4\x8davo. Ko ob 17.33 priletijo v bli\xc5\xbeino jedrskega reaktorja, se F-16 lo\xc4\x8dijo in izvedejo napad, ki traja 90 sekund. V tem \xc4\x8dasu vsa letala odvr\xc5\xbeejo prostopadne bombe, od katerih jih 14 neposredno zadene reaktor (dve sta zadeli bli\xc5\xbenjo okolico reaktorja). Ker imajo bombe \xc4\x8dasovne spro\xc5\xbeilce, se bombe zarijejo v samo poslopje in \xc5\xa1ele nato eksplodirajo, kar pove\xc4\x8da \xc5\xa1kodo. Ob 18.50 se vsa letala vrnejo v Izrael._NEWLINE_Kljub temu da je bil napad izveden med ira\xc5\xa1ko-iransko vojno, ira\xc5\xa1ka zra\xc4\x8dna obramba ni zaznala nobenih letal, dokler ni bilo prepozno. Tudi med vrnitvijo izraelskih letal ni bilo sposobno izvr\xc5\xa1iti nobenih akcij, da bi jih sestrelili.\n_START_SECTION_\nPosledice\n_START_PARAGRAPH_\nZaradi kr\xc5\xa1enja zra\xc4\x8dnega prostora treh dr\xc5\xbeava (Jordanije, Savdske Arabije in Iraka) in napada na suvereno dr\xc5\xbeavo izraelsko dejanje obsodi ve\xc4\x8dje \xc5\xa1tevilo dr\xc5\xbeav, a kak\xc5\xa1ne ve\xc4\x8dje sankcije niso sledile. Operacija Opera je popolnoma zavrla ira\xc5\xa1ki jedrski program in s tem je dosegla svoj cilj._NEWLINE_Vsa letala, ki so sodelovala v operacija, so bila ozna\xc4\x8dena s posebnim znakom.'